Dan Șucu, ținta ironiilor după înfrângerea Rapidului la Craiova. Au venit din toate părțile
- Mădălina Sfrijan
- 31 martie 2024, 12:13
Universitatea Craiova a înregistrat a doua victorie consecutivă în play-off-ul SuperLigii, cu un scor de 2-1 împotriva echipei Rapid. Oltenii au acumulat 8 meciuri consecutive fără înfrângere în campionat. După această victorie, Sorin Cârțu a avut mai multe comentarii ironice la adresa echipei adversare.
Sorin Cârțu, ironic la adresa lui Dan Șucu
Fostul președinte al oltenilor susține că Universitatea Craiova a bifat una dintre cele mai importante victorii. De altfel, Sorin Cârțu a avut și o serie de comentarii acide la adresa pe Dan Șucu. Acționarul majoritar din Giulești a urmărit meciul din mijlocul galeriei rapidiste.
"Voiau locuri mai centrale. Tu mănânci parizer cu ceapă, avem și noi oameni de calitate în centrul terenului. Rapid a avut o strategie bună în prima repriză și puțin în repriza secundă. Bergodi l-a dominat pe Petev. Paradoxal, când am rămas în 10 oameni, echipa a fost mult mai dinamică și mai agresivă.", a afirmat Cârțu.
Cuvinte de laudă pentru Mitriță
Fostul jucător al Craiovei a subliniat că Mitriță este un jucător valoros, făcând referire la pasa acestuia din timpul disputei.
"Pasa lui Mitriță a fost de campion. Numai un jucător cu ingeniozitate poate da o așa pasă. În aglomerația de acolo să găsești tunelul, să-i dai printre picioare lui Iacob. O pasă a fost cu tot, cu șut, cu gol. N-a avut altceva de făcut decât să înscrie Baiaram", a adăugat acesta.
Sorin Cârțu, despre transferul jucătorilor Baiaram și Mitriță la națională
Baiaram și Mitriță au adus victoria "alb-albaștrilor". Cârțu a precizat că ambii au calitățile necesare pentru a ajunge la națională.
"Au avut niște acțiuni individuale deosebite și Baiaram, și Mitriță. De ce să nu-i chemi la națională? Baiaram are 6 goluri în ultimele etape, e într-o formă foarte bună de când a revenit după accidentare.", a explicat el.
Fostul fotbalist a continuat valul de comentarii acide la adresa Rapidului. Totodată, acesta a precizat că giuleștenii ar putea avea un rezultat bun în urma partidei cu CFR Cluj.
"Te-ai mirat după ce au dat 4-0 cu FCSB și au pierdut cu Farul? Este în ADN-ul lor. Ăsta este Rapidul. Sunt convins că vor face o partidă tare cu CFR Cluj (n.r. următorul meci).
Pe ei când îi scoți din habitatul lor, au o altă simbioză în Giulești, acolo se exprimă într-un alt mod. ", a mai spus acesta.
Cristiano Bergodi, afectat de înfrângere
Antrenorul s-a arătat extrem de afectat de rezultatul obținut în urma disputei. De altfel, Rapidul a avut un om în plus pe teren, însă cu toate acestea, jucătorii nu au reușit să încheie cu o victorie.
"Toată lumea este dezamăgită. Când pierdem aşa cum am pierdut azi, este incredibil. În prima repriză am jucat numai noi, ei au avut un gol din offside.(…)Noi eram bine pe teren, se putea câştiga dacă marcăm. Dar dacă te relaxezi… Ne-am făcut harakiri. Ne-am relaxat inexplicabil şi ne-au dat două goluri. ", a afirmat Bergodi.